|  |
| --- |
| PATVIRTINTA |
| Kauno rajono savivaldybės administracijos |
| direktoriaus 2024 m. gegužės 20 d. |
| įsakymu Nr. ĮS-900 |

**KAUNO RAJONO SAVIVALDYBĖS SAUGAUS EISMO KOMISIJOS NUOSTATAI**

# **I. BENDROSIOS NUOSTATOS**

1. Kauno rajono savivaldybės saugaus eismo komisijos (toliau – Komisija) nuostatai (toliau – Nuostatai) reglamentuoja uždavinius ir funkcijas, kompetenciją, Komisijos narių teises ir pareigas bei darbo organizavimo tvarką.

2. Komisijos sudėtį tvirtina ir keičia Kauno rajono savivaldybės (toliau – Savivaldybė) administracijos direktorius.

3. Komisija savo veikloje vadovaujasi Lietuvos Respublikos įstatymais, kitais teisės aktais ir šiais Nuostatais.

4. Komisija, priimdama nutarimus, vadovaujasi nešališkumo, objektyvumo ir lygiateisiškumo principais.

**II. KOMISIJOS UŽDAVINIAI IR FUNKCIJOS**

5. Komisijos uždaviniai:

5.1. nustatyti prioritetines eismo saugumo gerinimo kryptis ir priemones;

5.2. koordinuoti valstybinio administravimo subjektų ir Savivaldybės administravimo subjektų savivaldybėje veiklą, susijusią su Savivaldybės įgyvendinamomis eismo saugumo užtikrinimo priemonėmis ir projektais;

5.3. koordinuoti valstybinio administravimo subjektų, Savivaldybės administravimo subjektų, visuomeninių organizacijų, juridinių ir fizinių asmenų veiklą eismo saugumo užtikrinimo srityje.

6. Komisija vykdo šias funkcijas:

6.1. kontroliuoja Savivaldybės įgyvendinamas eismo saugumo užtikrinimo priemones ir projektus;

6.2. sprendžia eismo organizavimo klausimus Kauno rajone;

6.3. analizuoja eismo būklę Kauno rajone ir teikia išvadas;

6.4. svarsto valstybinio administravimo subjektų, Savivaldybės administravimo subjektų, visuomeninių organizacijų, juridinių ir fizinių asmenų pasiūlymus, prašymus ir skundus, susijusius su saugaus eismo organizavimu Kauno rajone;

6.5.sprendžia kitus su eismo saugumu susijusius klausimus.

**III. KOMISIJOS TEISĖS**

7. Komisija turi teisę:

7.1. gauti iš valstybinio administravimo subjektų ir Savivaldybės administravimo subjektų informaciją ir dokumentus, kurių reikia eismo saugumui Kauno rajone užtikrinti, informaciją planuojamoms ir numatytoms priemonėms įgyvendinti, taip pat kitą informaciją ir dokumentus, kurių reikia komisijos funkcijoms vykdyti;

7.2. teikti valstybinio administravimo subjektams, Savivaldybės administravimo subjektams ir Savivaldybės administracijos direktoriui pasiūlymus, susijusius su eismo saugumui gerinti numatytų priemonių įgyvendinimu;

7.3. kviesti į savo posėdžius Savivaldybės administravimo subjektų ir Savivaldybės padalinių atstovus ir suinteresuotus asmenis.

#### IV. KOMISIJOS narių teisės ir pareigos

8. Komisijos narys turi teisę:

8.1. teikti pasiūlymus komisijos pirmininkui dėl posėdyje svarstytinų klausimų;

8.2. teikti pasiūlymus komisijos pirmininkui dėl komisijos posėdžio darbo tvarkos;

8.3. reikšti savo pastabas ir teikti pasiūlymus komisijos nagrinėjamais klausimais;

8.4. gauti komisijos posėdžio darbotvarkę ir kitą posėdžio medžiagą.

9. Komisijos narys privalo:

9.1. vykdyti komisijos pirmininko pavedimus;

9.2. dalyvauti komisijos posėdžiuose;

9.3. negalėdamas dalyvauti komisijos posėdyje, apie tai iš anksto informuoti komisijos pirmininką, nurodydamas nedalyvavimo priežastį;

9.4. nedalyvauti svarstyme ir nebalsuoti dėl klausimo, jei jis ar jo šeimos nariai yra suinteresuoti sprendimo rezultatais arba jo balsavimas pažeistų kitus Lietuvos Respublikos viešųjų ir privačiųjų interesų derinimo įstatymo reikalavimus.

#### V. KOMISIJOS DARBO ORGANIZAVIMAS

10. Prašymai ir visa medžiaga, kurios pagrindu inicijuojamas atitinkamo klausimo nagrinėjimas komisijos posėdyje, komisijai turi būti pateikti ne vėliau kaip likus 3 darbo dienoms iki planuojamo komisijos posėdžio.

11. Komisiją iš ne mažiau kaip 5 narių sudaro Savivaldybės administracijos darbuotojai, policijos bei bendruomenės atstovai. Komisijai vadovauja ir jos darbą organizuoja Komisijos pirmininkas, jeigu jo nėra komisijos pirmininko pavaduotojas.

12. Komisijos pirmininkas:

12.1. kviečia komisijos posėdžius, nustato jų vietą ir laiką, jiems pirmininkauja.

12.2. esant būtinybei, kviečia dalyvauti komisijos veikloje įgaliotus valstybės ir Savivaldybės administravimo institucijų ir įstaigų, asociacijų, mokslo ir mokymo institucijų, visuomenės informavimo priemonių atstovus;

12.3. atstovauja komisijai valstybės ir Savivaldybės administravimo subjektų institucijose ir įstaigose arba įgalioja tai daryti kitus komisijos narius.

13. Komisijos darbo forma yra posėdžiai. Komisijos posėdžiai yra teisėti, jeigu juose dalyvauja daugiau kaip pusė komisijos narių.

14. Komisijos sprendimai laikomi priimtais, jeigu jiems pritaria daugiau kaip pusė visų posėdyje dalyvaujančių komisijos narių. Kai Komisijos narių balsai balsavimo metu pasiskirsto po lygiai, lemiamas yra Komisijos posėdžio pirmininko balsas.

15. Komisijos sprendimai yra rekomendacinio pobūdžio. Sprendimą dėl Komisijos nutarimų įgyvendinimo, priima Savivaldybės administracijos direktorius.

16. Komisijos posėdžiai vyksta paskutinį kiekvieno mėnesio trečiadienį (esant svarbioms aplinkybėms posėdžio data gali būti koreguojama).

17. Komisijos posėdžiai organizuojami nuotoliniu būdu.

18. Posėdžio medžiagą ruošia komisijos narys (sekretorius) – Kelių ir transporto skyrius vyr. specialistas, jo nesant, Komisijos pirmininko pavedimu, laikinai kitas Savivaldybės administracijoje dirbantis komisijos narys (gali atlikti pavestus darbus); jis, likus ne mažiau kaip 3 darbo dienoms iki komisijos posėdžio, parengia darbotvarkės projektą, kurį suderina su komisijos posėdžio pirmininku.

19. Komisijos sekretorius:

19.1. ruošia posėdžių medžiagą bei darbotvarkę;

19.2. protokoluoja posėdžius;

19.3. saugo posėdžių protokolų originalus;

19.4. tvirtina komisijos protokolų išrašus;

19.5. išsiunčia posėdžių protokolų išrašus pareiškėjams bei suinteresuotoms institucijoms.

20. Komisijos posėdžio darbotvarkė, medžiaga ir protokolai gali būti siunčiami paštu, el. paštu ar įteikiami asmeniškai.

21. Priėmus sprendimą dėl saugaus eismo organizavimo priemonės, sprendimas el. paštu išsiunčiamas vykdymui tos seniūnijos seniūnui, kurioje saugaus eismo organizavimo priemonė turi būti įgyvendinta. Seniūnas priemonę įgyvendina per kiek įmanomą trumpesnį terminą, bet ne ilgiau negu per 10 darbo dienų nuo sprendimo gavimo. Nurodytu terminu priemonės neįgyvendinus, seniūnas privalo Komisijos pirmininkui pateikti rašytinį paaiškinimą dėl neįgyvendinimo priežasties.

22. Seniūnas apie įvykdytą sprendimą dėl saugaus eismo organizavimo priemonės, per 2 darbo dienas el. paštu informuoja Komisijos sekretorių, kartu pateikdamas saugaus eismo organizavimo priemonės įgyvendinimą patvirtinančias nuotraukas.

**VI. BAIGIAMOSIOS NUOSTATOS**

23. Šie Nuostatai tvirtinami, keičiami ir papildomi Savivaldybės administracijos direktoriaus įsakymu.

24. Komisijos nariai, pažeidę Lietuvos Respublikos teisės aktus ir šiuos Nuostatus vykdydami savo funkcijas, atsako Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_